На основу члана 37. Статута Града Ниша ("Службени лист Града Ниша", број 88/08 , 143/16 и 18/2019),

 Скупштина Града Ниша на седници одржаној \_\_\_\_\_\_\_\_\_\_\_ 2021. године донела је

**Р Е Ш Е Њ Е**

 I **УСВАЈА СЕ** Годишњи извештај о раду и пословању Народног позоришта Ниш за 2020. годину, број 01-265 од 15.03.2021.године, који је Одлуком број 01-272 од 15.03.2021.године усвојио Управни одбор Установе.

II Решење доставити Народном позоришту Ниш, Градскoj управи за друштвене делатности и Градскoj управи за финансије.

Број:

У Нишу,

**СКУПШТИНА ГРАДА НИША**

 **Председник**

 **Бобан Џунић**

 **Образложење**

Чланом 37. став 1. тачка 24. Статута Града Ниша предвиђено да Скупштина Града Ниша разматра и усваја годишње извештаје о раду установа и других јавних служби чији је оснивач.

Управни одбор Народног позоришта Ниш, на седници одржаној 15.03.2021.године, Одлуком број 01-272 усвојио је Годишњи извештај о раду и пословању Народног позоришта Ниш за 2020. годину и доставио га Градскoj управи за друштвене делатности на даље поступање.

 Народно позориште Ниш је у 2020. години је било приморано да свој репертоарски план прилагоди условима борбе против пандемије covid-a 19. Ипак, Установа је календарску годину, захваљујући ванредној посвећености ансамбла и доброј организацији, успела да заврши са 86 програма изведених на матичној сцени, 5 реализованих премијера, 10 организованих гостовања других позоришта и одигране 42 репризне представе, а започет је рад на још 3 представе чије су премијере планиране за 2021. годину.

 Нишки театар гостовао је 13 пута у другим градовима у земљи и иностранству и учествовао на 5 фестивала. Заједно са позориштима из 7 других европских земаља, настављен је рад на конституисању театарске асоцијације „7+“.

Настављена је сарадња са Радио Београдом 2 на организацији програма „Поезија уживо“ и, кад год је то било могуће, последњег понедељка у месецу одржаване су „Глумачке вечетри поезије“.

Потврда препознавања квалитет рада Народног позоришта Ниш од стране стручне јавности огледала се и у ангажовању чланова глумачког ансамбла на представама других позоришта, снимању филмова и ТВ серија.

 Приближно 7000 гледалаца је присуствовало представама нишког театра, а неколико стотина грађана је пратило остале програмске и промотивне активности.

 Годину ограничених непосредних сусрета са публиком, Народно позориште Ниш је искористило за припрему нових планова и програма, наставак дигитализације, уређивање сценског и канцеларијског простора, фундуса, замену кровног покривача и комплетно сређивање радионице, а такође је завршена и уградња противпожарног система и дојаве пожара.

 Овоме треба придодати и ванредну подршку и више него успешно остварене сарадње са свим установама културе и другим јавним установама Града Ниша, позориштима Србије, те амбасадама Русије, Румуније, Бугарске, Северне Македоније, Хрватске, Словеније, Босне и Херцеговине, Црне Горе, Канаде, Пољске, Португалије, Шведске, Норвешке, Француске и Америке.

Имајући у виду да је Годишњи извештај о раду и пословању Народног позоришта Ниш за 2020. годину сачињен у складу са законом и прописима Града, као и циљевима садржаним у оснивачком акту, Градска управа за друштвене делатности предлаже доношење Решења као у диспозитиву.

 вршилац дужности начелника

 Градске управе за друштвене делатности

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Катарина Митровски